Martiens Bekker se blink planFoto: elizabethhayt.com ŉ Mens kan maar net lekker lag oor die oor en weer-beskuldigings wat nou weer rondvlieg nadat die 51-jarige Adrian Gard uitgewys is as die man wat verlede jaar glo ŉ luistertoestel in die All Blacks se spankamer geplant het voor die Bledisloe-rugbytoets teen Australië in Sydney. Gard, wat in 2000 seker moes maak dat Sydney veilig gehou is tydens die Olimpiese Spele, is ŉ baie bekende in veiligheidskringe. Noem hulle maar op – wanneer ŉ BBP Australië besoek, pas Gard hulle op. Bill Clinton, Paris Hilton, Oprah Winfrey … en o ja, die All Blacks. Hy was een van die All Blacks se groot vertroueling en pas hulle nou al vir 10 jaar op wanneer hulle in Australië speel. Maar dié keer het hy glo self die toestel in een van die stoele versteek en later ‘ontdek’. Hoekom? Kan nie wag om te hoor wat hy gaan sê wanneer die hofsaak in Maart begin nie. Spioenasie in rugby is so oud soos die spel self. Luisterapparate, versteekte kameras, die onwettige bywoning van geheime oefeninge, spelers wat spangeheime laat uitlek, vertroulike dokumente wat in taxi’s “vergeet” word, skoonmakers wat op spangeheime afkom wanneer hulle die spankamer opruim, vertroulike dokumente wat onder verkeerde hotelkamerdeure beland … Dit het my laat terugdink aan jare gelede, toe die oud-Springbokstut Martiens Bekker ons laerskoolspannetjie afgerig het. Ons het net drie lynstaantekens gehad, wat die skrumskakel aan die vleuel (ja, hakers het nie destyds die bal ingegooi nie) voor elke lynstaan gegee het. As hy sy hande agter die kop gehou het, word die bal voor ingegooi, hande op die heupe het in die middel en hande op die knieë agterlangs beteken. Maar in die eindstryd het ons reeds met die eerste lynstaan agtergekom dat ons teenstanders presies dieselfde tekens het. “Wat nou, meneer?” het ons rustyd gevra terwyl ons aan ŉ kwartlemoentjie gesuig het. “Gee steeds die tekens, maar gooi die bal elke keer in die middel van die lynstaan waar ons langeraat gestaan het.” En só het ons die teenstanders gemesmeraai en die liga gewen.